钦定古今图书集成/明伦汇编/氏族典/第346卷 > 周谔
## 钦定古今图书集成/明伦汇编/氏族典/第346卷 > 周谔

按《万姓统谱》：“谔，字廉彦，鄞人，师厚长子也。生而秀颖，
十四入太学，力学勤苦。登元丰进士第，益究六籍诸
子百氏之说，悉论著其本旨。为文踔厉竞爽，超古作
者，旁至天文、地理，罔不该博。初调相城尉，辞不赴。迺
游颍昌，访舅氏，范忠宣公，时文潞公、司马温公、富郑
公皆在，数得请益，造诣远大。国子祭酒丰稷、给事中”
范祖禹交荐之。后知南雄，以言边事忤时相，入党籍。
退休西浙，作“四休堂。”日与其弟承奉公篮舆野榜，徜
徉山水间，时为诗歌自娱。所著有文集二十卷、《承宣
集》一卷、《明天集》一卷、《六甲奇书》一卷。尚书右丞相宗
愈、翰林学士王觌重其才，相继以女妻之。蔡京作《党
籍碑》，妇翁舅甥入籍，后以为荣。